Nekter for millionbedrageri

Etterlyst: – Trenger ikke renvaske meg

MILLIONGLIS: Dette bildet ville den etterlyste Umar Farooq Zahoor at VG skulle bruke. Til venstre er en Rolls-Royce Ghost, den andre bilen er en Bentley Continental. Begge bilene koster flere millioner kroner i Norge. Foto: Privat

Umar Farooq Zahoor er etterlyst av norsk politi over hele verden: Lever i luksus i Dubai

Umar Farooq Zahoor (40) lever i luksus i Dubai og påstår at han ikke er etterlyst av norsk politi. – Det er feil, opplyser politiet.

21. september 2016

Artikkelen er over fire år gammel

Visepolitimester Gro Smogeli i Oslo politidistrikt er krystallklar på hvilken rettslig status den pakistanske 40-åringen har. Zahoor er oppvokst og har bodd flere år i Norge.

– Umar Farooq Zahoor er av norske myndigheter etterlyst nasjonalt, i Schengen og via Interpol. Han er etterlyst over hele verden, sier Smogeli.







Zahoor er etterlyst for grovt bedrageri etter den såkalte Nordea-svindelen sommeren 2010, da kontoen til en styrtrik enke ble tappet for over 60 millioner kroner. Pengene endte opp i Dubai.

Norsk forretningskvinne: – Tok ut penger hver dag i tre uker

I desember avslørte VG at Zahoor hadde en sentral rolle da Dubai-selskapet Ameri Group inngikk en avtale med Ghanas regjering – verdt 4,4 milliarder kroner.

Ghana utbetaler 81 millioner kroner hver måned som følge av denne avtalen, og det skal landet gjøre i fem år.

Fakta **I slutten av juli i 2010 ble Nordea-kontoen til den styrtrike enken, Randi Nilsen, tappet for 62 millioner kroner og overført til banker i Dubai. Millionene er sporløst borte.

**Umar Farooq Zahoor (40) er utpekt til å ha mottatt utbyttet og er etterlyst for grovt bedrageri i virksomheten til en organisert kriminell gruppe.

**Boren hans, Usman (39), ble dømt for å ha organisert bedrageriet i Norge sammen med fire andre personer. Samtlige har sonet sine dommer.

**VG avslørte i desember at Umar Farooq Zahoor var sentral da Ghana inngikk en avtale med et mystisk selskap i Dubai verdt cirka 4,4 milliarder kroner. Vis mer

Nå vil regjeringen i det afrikanske landet inngå en ny avtale med det mystiske selskapet, ifølge lekkede dokumenter.

– Jeg er ren

VG har de siste ukene hatt kontakt med Zahoor per telefon og e-post for å få kommentarer fra ham.

40-åringen sier han ikke har noe med Ameri Group å gjøre i dag.

– Jeg sa opp min stilling i selskapet for et år siden. Det var fordi jeg ville gjøre mine egne ting, hvor jeg så større muligheter. Det siste året har jeg sluttført avtaler på til sammen fire milliarder dollar, sier Zahoor.

40-åringen har sendt et intervju han gjorde med det afrikanske tidsskriftet Africawatch, som kommer ut som abonnementsblad i Ghana.

I intervjuet uttaler 40-åringen at han ikke er etterlyst av norsk politi.

– Jeg er ren. Alle beskyldningene som VG kommer med er falske, forteller Zahoor til Africawatch.

Les også: Umar Farooq Zahoor kontrollerer gigantutbyttet, ifølge Oslo tingrett

Sendte bilde med luksusbiler

40-åringen hevder også at han aldri er straffedømt i Norge, noe som er feil. I 2003 ble han i Oslo tingrett dømt til ett års fengsel for underslag.

Videre i intervjuet beskriver 40-åringen hvordan livet er i Dubai:

– Jeg lever i mitt hus med min familie. Som en familiemann kan jeg ikke gjøre noen kriminelle handlinger. Hvis jeg var en rømling, ville ikke myndighetene i UAE (De forente arabiske emirater) tillatt meg å bo her og drive forretninger, som involverer millioner av amerikanske dollar.

INTERVJUET: I februar/mars-utgaven av Africawatch hevdet Umar Farooq Zahoor at han ikke var etterlyst av norsk politi. Foto: Faksimile: Africawatch

I en e-post til VG har Zahoor sendt det som skal være et ferskt bilde av ham utenfor boligen i Dubai. Det skjedde etter flere runder med gjennomgang av sitater han hadde gitt.

På bildet står den etterlyste mannen mellom to luksusbiler. Zahoor skriver: «Her er et nytt bilde hvis dere ønsker å oppdatere de gamle som dere vanligvis trykker.»

Den ene bilen er en Rolls-Royce Ghost, med en pris på over fire millioner kroner i Norge. Den andre er en Bentley Continental til godt over to millioner kroner.

Har ikke utleveringsavtale

Visepolitimesteren forteller at den etterlyste mannen kan leve slik siden han ikke er norsk statsborger.

– Han har pakistansk pass og Norge har ikke noen utleveringsavtale med De forente arabiske emirater. Derfor er det mulig for ham å leve som en fri mann i Dubai, sier Smogeli.

BEKREFTER: Visepolitimester Gro Smogeli i Oslo politidistrikt understreker at Umar Farooq Zahoor fortsatt er etterlyst over hele verden. Foto: Fredrik Solstad VG

– Hva kan Norge gjøre for å få ham pågrepet?

– Utover at han er etterlyst, ønsker jeg ikke å kommentere polititaktiske etterforskningsskritt.

– Er det slik systemet skal fungere?

– Politiet har brukt de kanaler som er tilgjengelige og anvendelige i en slik situasjon. Utover det, anser jeg spørsmålet å være av mer politisk karakter enn politifaglig, sier visepolitimesteren.

– Hva er grunnen til at Umar Farooq Zahoor reiser fritt i verden, selv om han er etterlyst over hele verden av norsk politi?

– Det er grunn til å tro at han ikke benytter sitt eget pass, dersom det da er riktig at han reiser verden rundt, sier Smogeli.

– Trenger ikke renvaske meg

Zahoor hevder han er helt uskyldig og ser ikke for seg å komme til Norge med det første.

– Det kan være jeg kommer til Norge på ferie en gang, hvis jeg føler for det. Jeg trenger ikke renvaske meg, for jeg har ikke gjort noe galt, sier 40-åringen til VG.

Videre sier Zahoor at han gjentatte ganger har sagt seg villig til å stille til avhør ved Norges ambassade i Dubai. Men han hevder norsk politi til nå ikke har ønsket dette.

– Vil de rydde opp eller vil de ikke? Jeg vil ikke sløse bort mer tid enn jeg må på dette. Jeg stiller meg forresten uforstående til anklagene. Jeg bodde i Dubai på tidspunktet dette skjedde (Nordea-svindelen), og hadde ikke noe med Norge å gjøre. Jeg har ikke vært i Norge siden 2005, sier Zahoor.

– Hva tror du grunnen er til at politiet mistenker deg?

– Jeg tror politiet og VG har samarbeidet om anklagene mot meg og er ute etter meg. Rett og slett sjalusi og rasisme, svarer 40-åringen.

KRITISK: Visedirektør Benjamin Bokaye i den ghanesiske tenketanken ACEP. Foto: Privat

– Ingen summer offentliggjort

I sommer ble utkastet av en ny avtale mellom Ameri Group og Ghanas regjering lekket til tenketanken Africa Center for Energy Policy (ACEP).

I utkastet kommer det frem at Ameri Group skal bygge et kraftverk. Visedirektør Benjamin Bokaye i ACEP mener det ikke er tilfelle.

– De skal ikke bygge et kraftverk, infrastrukturen er allerede installert. Ameri skal bare bytte ut fire gassturbiner. I tillegg skal de ansatte ved det eksisterende kraftverket jobbe gratis for dem, sier Boakye til VG.

Ingen vet hva selskapet vil tjene på den nye avtalen.

– Ingen summer er blitt offentliggjort, opplyser Boakye.

Ghana har de siste årene vært inne i en lammende energikrise. Boakye mener ghanesere må engasjere seg for å få stanset planene.

– Ghana har brukt 250 millioner amerikanske dollar på å bygge kraftverket og nå skal vi bare gi det fra oss.

VG har gjort flere forsøk på å få en kommentar fra myndighetene i Ghana, men uten resultat.

Til lokale medier har viseminister i Energidepartementet, John Jinapor, uttalt at myndighetene ikke er interessert i å ødsle bort statlige verdier.

Viseministeren har samtidig vist til at det finnes «strategiske partnere» som står klare til å jobbe med myndighetene for å løse landets energikrise

Ameri Group har ikke besvart VGs henvendelser.

Publisert: 21.09.16 kl. 19:01

Les også

Mer om Ghana-saken Krim Ghana Dubai